贞母阡（事详贞母禹淑静本傅）
王豫 (Ming)
浩浩巴陵江，虹光贯明月。峨峨清风岭，壁色立积铁。石或有时泐，水或有时竭。卓彼韩王二节妇，齧指题诗迹不灭。纵使字迹有时灭，汗青不磨此贞节。猗哉禹氏生婵娟，节与铁石应同坚。良人与子各离散，母抱幼子身俱坚。哀哀危苦词，吁天天何言。妾生何不辰，薄命凋芳年。妾臂可即断，妾衣不可牵。乌合羝跪彼何人，我独大义报所天。指血仓卒不得书，泪血直欲流成渊。明珠白璧委鱼腹，至今生气犹凛然。呜呼丈夫秉节有如此，身后千年长不死。